Brocka, Július, poslanec NR SR (2015-10-30):
Vážený pán predseda Národnej rady, vážení členovia vlády, vážené kolegyne, vážení kolegovia, dámy a páni, koncom leta vyšiel najavo podvodný škandál vo Všeobecnej zdravotnej poisťovni. Jej generálny riaditeľ Marcel Forai bol poverený ministrom zodpovedne spravovať verejné financie, spravovať finančné zdroje poistencov a občanov tejto krajiny a účelne ich používať na zdravotnú starostlivosť vrátane platov lekárov a zdravotníkov. Je vážne podozrenie, že generálny riaditeľ Forai sa obohacoval prostredníctvom nastrčených firiem 77-ročnej tety Anky, pani Sučkovej. Už si nedali ani tú námahu, aby registrovali firmy na Belize, aby sme ťažko pátrali po tom konečnom užívateľovi. Už na to stačila teta Anka. A ak hovorím obohacoval, tak formou dodatkov k existujúcim zmluvám so spriaznenými firmami a zvyšoval ich obrat a zisk a evidentne sa dnes k tomu teta Anka nehlási. Po prevalení tohto škandálu minister Viliam Čislák odvolal generálneho riaditeľa Foraia s tým, že ak sa preukáže, že nebol porušený zákon, že pána Foraia vymenuje do funkcie opäť. To zdôvodnenie – jedna odbočka – a odvolanie generálneho riaditeľa Foraia bolo veľmi úsmevné, pretože všetci, ktorí to na Slovensku sledovali, tak vedeli, že nekonal minister Čislák, ale skôr konal predseda vlády Robert Fico. Predsa len má on väčší zmysel pre politickú realitu, aj to samotné odvolanie sa uskutočnilo vlastne tu v Národnej rade, keď bol predseda vlády pred eurovýborom so stanoviskom, ktoré chcel prezentovať na stretnutí premiérov v Bruseli. Tak minister Viliam Čislák s generálnym riaditeľom možno tu na chodbe Národnej rady formulovali tú jednu vetu, s ktorou potom vystúpili aj na tlačovej besede na pôde Národnej rady. Premiér veľmi rýchle pochopil, že to bola hrubá chyba. Nakoniec, veď on to aj verejne opakovane priznal. Hovoril o tom, keď sme minulý týždeň odvolávali ministra školstva Juraja Draxlera. Dámy a páni, ja aj predkladatelia tohoto návrhu na odvolanie alebo na vyslovenie nedôvery ministrovi zdravotníctva považujeme za hrubé morálne a etické zlyhanie ministra Čisláka, že pripustil možnosť opätovného vymenovania pána Foraia do funkcie, v ktorej evidentne zlyhal. Tolerovanie rodinkárstva vo Všeobecnej zdravotnej poisťovni na najvyššej úrovni a spojené s miliónmi eur z nášho zdravotného poistenia je dôvodom na odstúpenie, resp. aj na odvolanie ministra. Je hrubým zjednodušením, ak si minister Viliam Čislák myslí, že ak neporušil zákon, môže tam ďalej zostať. Verejný funkcionár nesmie konať ani v rozpore s dobrými mravmi. To je o etike, to je o morálke. Na verejného funkcionára sú vyššie kritériá. Veď ak by, nedajbože, porušil zákon, tak patrí do basy. Nie? Jednoducho rodinkárstvo papalášov v slušnej spoločnosti je neakceptovateľné. Je to diskvalifikácia nielen riaditeľa Foraia, je to diskvalifikácia i ministra Čisláka. Je to veľmi málo, ak minister, čo urobil s Foraiom, aby zamedzil takémuto konaniu vo Všeobecnej zdravotnej poisťovni. Mal to urobiť dávno a nie čakať na médiá a opozíciu. Minister Čislák kauzy vo svojom rezorte nerieši a skôr zametá pod koberec. Správal sa tak aj pri piešťanskom cétečku. Podľa neho to bola pseudokauza. Hoci pre ňu odstúpili predseda parlamentu, podpredsedníčka parlamentu, ministerka zdravotníctva, dokonca už aj riaditeľka nemocnice a dnes je 8 ľudí obvinených zo spáchania trestného činu. Pán minister Čislák nič. Ja si myslím, že na takú vysokú manažérsku funkciu preukázal veľmi zlé analytické schopnosti a nemal by byť vo funkcii ministra. Táto kauza vo Všeobecnej zdravotnej poisťovni má svoj dramatický vývoj. Hoci nepoznáme ešte výsledky šetrenia kontroly Národnej kriminálnej agentúry ani Najvyššieho kontrolného úradu, tak vychádzajú na povrch ďalšie skutočnosti, že to, čo vieme zatiaľ o Foraiovi ako o generálnom riaditeľovi Všeobecnej zdravotnej poisťovne a jeho tete Anke, je len špica ľadovca. Ozývajú sa lekári a zdravotníci z celého Slovenska a hovoria, že tety Anky sú v každom okrese. Jeden citát, ak dovolíte. Lekár z 31-ročnou praxou: „Podobné tety Anky, ako je tá medializovaná, máme v každom okrese. Stačí sa pozrieť na lukratívne zmluvy niektorých zdravotníckych zariadení s poisťovňou. Ich zazmluvnené objemy výkonov niekoľkonásobne prekračujú priemer v danej odbornosti. Dokonca existujú zariadenia, ktoré majú tzv. otvorené zmluvy. Tie im garantujú úhradu všetkých výkonov, ktoré poisťovne vykážu, uzná ich aj revízia. Kontroly sa im na hony vyhýbajú, lebo ich riadia alebo vlastnia s finančníkmi a politikmi spriaznené neraz len nastrčené osoby, ktoré zisky odvádzajú chlebodarcom. Zvláštnou kapitolou sú eurofondy. V zdravotníctve sú prideľované iba prevereným osobám, ktoré musia odovzdať príslušné desiatky svojim mecenášom. Nie, v slovenskom zdravotníctve sa nekradne,“ hovorí tento lekár, „iba sa kapitál sofistikovane premiestňuje na kontá zopár jednotlivcov.“ Nečudo, že Všeobecná zdravotná poisťovňa svojho času, keď tam bola šéfkou pani Zvolenská, tak končila so stratou 100 mil. eur. A pýtam sa, keď to takto funguje v zdravotníctve, nemôže tam byť nikdy dosť peňazí. A nielen rodinkárstvo je dôvodom, pre ktorý odvolávame ministra Čisláka. Marcel Forai pred svojím odvolaním podpísal nevýhodnú zmluvu o budúcej zmluve na prenájom nového sídla štátnej poisťovne s dodatkami, podľa ktorých Všeobecná zdravotná poisťovňa zaplatí za 10-ročný prenájom takmer 10 mil. eur. Bez vypísania verejnej súťaže. Navyše tá firma, úspešná, je majetkovo prepojená s ďalšou firmou, ktorá získava od štátu 10-ročnú koncesiu na dodávku nemocničnej stravy, na základe ktorej boli odvolaní riaditelia viacerých nemocníc. Sú aj tu. Trnava, Trenčín, Bystrica, Poprad. A odvolaní boli títo riaditelia poverení ďalšími manažérskymi funkciami. Tak zametá minister Čislák kauzy pod koberec alebo nezametá? K 1. októbru 2015 vymenoval minister zdravotníctva Viliam Čislák Miroslava Vaďuru za riaditeľa a predsedu predstavenstva Všeobecnej zdravotnej poisťovne po prevalení toho Všeobecnej zdravotnej poisťovne, po prevalení toho škandálu s tetou Ankou u Marcela Forai. Zmluvy, takmer 70 dodatkov, a suma 14 mil. eur. Miroslav Vaďura ako dovtedajší podpredseda Predstavenstva Všeobecnej zdravotnej poisťovne pôsobil ako riaditeľ sekcie ekonomiky. Ja si dovolím povedať, že tie zmluvy možno poznal lepšie ako jeho nadriadený pán Marcel Forai. Aj preto je zrejmé, že ministerstvo, ktoré je jediným akcionárom štátnej poisťovne, nemá záujem o skutočné objasnenie situácie ohľadne zmlúv. Vymenovanie Miroslava Vaďuru za nového šéfa Všeobecnej zdravotnej poisťovne je dôkazom, že minister Čislák nechce riešiť skutočne netransparentné správanie štátom vlastnenej poisťovne a zametá kauzy pod koberec. A zľahčuje ich. S pánom Vaďurom sa spája kúpa CT prístroja za 1,4 mil. eur, pričom diskriminačné podmienky vylúčili všetky firmy okrem jednej. Jeho potenciálne väzby na ľudí podnikajúcich v zdravotníctve vytvárajú podmienky pre pokračovanie korupčných škandálov. Tento pán bol v roku 2010 odvolaný z postu riaditeľa Univerzitnej nemocnice v Bratislave pre plánovaný nevýhodný predaj pozemkov nemocnice na bratislavských Kramároch vrátane pristávacej plochy pre vrtuľníky. Určite poznáte tú kauzu o heliporte. Minister Čislák za svojho pôsobenia deklaroval, že presadí opatrenia na zníženie korupcie, zvýšenie transparentnosti a zastavenie tunelovania v zdravotníctve. Nepresadil, ani nepreukázal, že je schopný viesť rezort zdravotníctva a zabezpečiť jeho koncepčný rozvoj. Ak hovorí o tom, že proti korupcii, a treba to pre objektívnosť povedať, zriadil protikorupčné linky v nemocniciach, tak aj laici hovoria o tom, že jedna teta Anka oberie zdravotníctvo o niekoľkonásobne viac peňazí, ako aj desiatka skorumpovaných lekárov. Alebo posledný problém – reexport liekov, ktoré sa pre zisk vyvážajú do zahraničia a k našim pacientom sa nedostanú. Kým pred rokom chýbali na našom trhu štyri dôležité lieky, dnes je to štyridsať a štát, minister stále nič. Kto to má riešiť? Minister Čislák nie je schopný zabezpečiť dostatok príjmov pre svoj rezort. Aj nespokojnosť stavovských organizácií odzrkadľuje neriešenie situácie v zdravotníctve na základe poznania reality. Minister Čislák nedal odpoveď na to, ako zníži dlh štátnych nemocníc, tie dnes majú dlh vyše 500 mil. eur. A dlh stále stúpa. Ak som spomínal stavovské organizácie v zdravotníctve, tak dovoľte názor jedného šéfa Lekárskeho odborového združenia pána Petra Visolajského, citujem tú vetu: „Najhorší minister zdravotníctva, akého sme kedy mali,“ hovorí na adresu Viliama Čisláka, „neviem o žiadnom probléme, ktorý by riešil.“ Ak spomína problémy v žilinskej nemocnici, tak zasa sa musím vrátiť k pánu premiérovi, ten problém riešil pán premiér, keď sa vrátil zo zahraničia, možno si pozrel monitoring tlače a na druhý deň bol riaditeľ Volák odvolaný. Minister Čislák sa v tejto kauze angažoval ďaleko po tom, ako to urobil pán premiér. Ale aj teraz nedávno, 16. októbra, ho sestry a lekári v Košiciach vypískali. Keď on tam pracoval v roku 2001 a bolo možné mať 150 nadčasových hodín, pre pána ministra to bol dôvod, aby on na traumatológii dal výpoveď zo služby. Dnes je to 400 hodín, 400 nadčasových hodín a pre pána ministra to nie je zasa nič. Dámy a páni, je toho oveľa viac, ja som si to rozložil aj na ďalšie vystúpenia, ja budem, teda predpokladám, aby sa moji kolegovia neopakovali, tak niektoré veci budú hovoriť aj oni, ale všetky tieto skutočnosti, ktoré som spomenul, nasvedčujú, že minister zdravotníctva Viliam Čislák nedokáže zabezpečiť ani kontrolu nad riadením v organizáciách, ktorých je zriaďovateľom ministerstvo zdravotníctva, a nesie plnú politickú zodpovednosť za situáciu, ktorá dnes v zdravotníctve je. Z hore uvedených dôvodov sme požiadali o zvolanie, 40 poslanci, mimoriadnej schôdze s návrhom na vyslovenie nedôvery ministrovi zdravotníctva Viliamovi Čislákovi. Ďakujem za vašu pozornosť a za podporu tohto návrhu. (Potlesk.)